Nagykereskedelem és logisztika | IBCS
FőoldalNagykereskedelem és logisztika
Nagykereskedelem és logisztika
A korszerű raktármenedzsment rendszerek alkotják mind a nagykereskedelmi, mind pedig logisztikai megoldásaink alapját. A nagykereskedők esetében az IBCS által telepített WMS (Warehouse Management System, raktármenedzsment rendszer) biztosítja a tevékenység mobil informatikai hátterét és támogatja a nagy tételben, palettában történő vásárlást, illetve az üzletek megrendeléseinek kis tételekben történő gyors és pontos teljesítését. A rendszer alkalmazása lehetővé teszi többek között a targoncák vagy a kiszedők számának optimalizálását és szükség szerinti átcsoportosítását, a hatékony visszáru folyamatot, a reklamáció kezelést, valamint segítséget nyújthat a szezonális mozgások kiegyenlítésében is. A nagykereskedők számára a forgási sebesség növelése, a kisebb raktárkészlet, a megnövekedett találati arány, valamint a raktári folyamatok egyszerűsítése és rendszerezése kézzelfogható versenyelőnyt jelent. Ezeknek az előnyöknek a felismerésére építve az internetes áruházak is egyre nagyobb számban tervezik hasonló WMS rendszerek bevezetését.
A logisztikai vállalatok, a gyártók és kereskedők teljeskörű raktári tevékenységének akár a szállítmányozással is kiegészített elvégzésére szerződnek. A kiszervezett logisztikai tevékenység hatékonyságát a – több WMS együtteseként is felfogható – 3PL (Third Party Logistics) rendszer kiépítésével, integrálásával és üzemeltetésével növeljük. A rendszer, a gyártók és kereskedők mindennapi raktározási feladatainak mobil informatikai hátterét biztosítja. A logisztikai szolgáltató erre építve kezeli és teljesíti a megrendeléseket, az adott árut tárolja, leszedi, kiporciózza, esetleg újracsomagolja, majd a megrendelőnek kiszállítja. A szolgáltató által elvégzett tevékenység, így a műveletek száma, a tranzakciók mennyisége és a mozgatott áruk tömege pontos rögzítésre kerül, és ez képezi az elszámolás alapját. A korszerű WMS és 3PL rendszerek a valós-idejű, rádiófrekvenciás kommunikációra és automatikus adatbevitelre – így a vonalkódra, RFID-re vagy hangfelismerésen alapuló technológiára – építenek, sőt a megoldások legújabban már nyomkövetéssel, szállítmányozással és a kézbesítés adminisztrációját végző rendszerekkel is kiegészülnek. Ennek köszönhetően az áru útja a gyártástól, majd a tárolástól kezdve a megrendelést követő kiszedésen, csomagoláson és árukiadáson át egészen a rendeltetési állomásig történő kiszállításig és átadásig nyomon követhető. A rendszer transzparenciája révén a gyártó a folyamat bármelyik pillanatában virtuálisan rálát a raktárra, anélkül, hogy fizikai értelemben kellene vele foglalkoznia. A logisztikai vállalatok ügyfelei elsősorban az elektronikai gyártók, a közüzemi szolgáltatók, a gyógyszer- és élelmiszergyártó, valamint a háztartási és kozmetikai cikkek előállítói közül kerülnek ki.